RÅDETS AFGØRELSE af 9. december 1996 om det tredje flerårige program for små og mellemstore virksomheder (SMV) i Den Europæiske Union (1997-2000) (97/15/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130, stk. 3,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3),

under henvisning til udtalelse fra Regionsudvalget (4), og

ud fra følgende betragtninger:

(1) Den 10. oktober 1994 vedtog Rådet en resolution om fri udfoldelse for dynamikken og innovationspotentialet i små og mellemstore virksomheder, herunder håndværks- og mikrovirksomheder, i en konkurrencepræget økonomi (5);

(2) den 21. november 1994 vedtog Rådet en resolution om styrkelse af fællesskabsindustriens konkurrenceevne (6);

(3) den 27. november 1995 vedtog Rådet en resolution om små og mellemstore industrivirksomheder (SMV) og teknologisk innovation (7);

(4) den 22. april 1996 vedtog Rådet en resolution om samordning af fællesskabsaktiviteterne til fordel for små og mellemstore virksomheder og håndværksfagene (8);

(5) den 14. juni 1993 vedtog Rådet afgørelse 93/379/EØF om et flerårigt fællesskabshandlingsprogram til styrkelse af de prioriterede områder og sikring af kontinuiteten og konsolideringen af erhvervspolitikken for navnlig små og mellemstore virksomheder i Fællesskabet (9);

(6) Kommissionen har fremlagt rapporter om de foranstaltninger, der er truffet i medfør af nævnte afgørelse;

(7) Kommissionen har forelagt Europa-Parlamentet, Rådet, Det Økonomiske og Sociale Udvalg samt Regionsudvalget en ekstern evalueringsrapport om gennemførelsen af det løbende flerårige program i medfør af artikel 5 i afgørelse 93/379/EØF;

(8) i overensstemmelse med hvidbogen om vækst, konkurrenceevne og beskæftigelse vedtog Kommissionen den 3. juni 1994 en meddelelse om gennemførelse af et integreret program til fordel for SMV'er og håndværksfagene, som navnlig skal fremlægge den overordnede fællesskabserhvervspolitik;

(9) den 29. november 1995 vedtog Kommissionen en rapport om »Små og mellemstore virksomheder - En dynamisk kilde til beskæftigelse, vækst og forbedret konkurrenceevne i Den Europæiske Union«, som den forelagde for Det Europæiske Råd i Madrid, og hvori Kommissionen efterlyste en mere ambitiøs erhvervspolitik, som kan frigøre europæiske virksomheders samlede potentiale for beskæftigelse, vækst og konkurrenceevne;

(10) SMV'er yder et væsentligt bidrag til styrkelsen af industriens rolle i Den Europæiske Union og kompenserer dermed for tendensen til udflytning af virksomheder; den særlige rolle, som SMV'er navnlig spiller i kraft af de tætte forbindelser med kunderne og personalet og de muligheder for personlig udvikling, som de giver mange forretningsmænd og -kvinder, bør ikke undervurderes;

(11) denne afgørelse udgør retsgrundlaget for specifikke supplerende foranstaltninger, som ikke udgør en del af andre fællesskabspolitikker, og som medlemsstaterne ikke kan gennemføre bedre på nationalt plan;

(12) nærhedsprincippet skal overholdes ved gennemførelsen af dette flerårige program;

(13) SMV'er med grænseoverskridende aktiviteter bør bistås med at overvinde eventuelle strukturelle vanskeligheder;

(14) denne afgørelse finder specielt anvendelse på SMV'er, uanset sektor, retlig form og geografisk beliggenhed, og omfatter bl.a. håndværksfagene og virksomheder inden for handel og distribution, samt meget små virksomheder;

(15) foranstaltningerne i denne afgørelse finder anvendelse inden for hele Den Europæiske Union og har til formål at:

- fremme et miljø, som er gunstigt for udvikling af SMV'er

- forbedre integrationen og organisationen af SMV'er (navnlig mindre virksomheder og håndværksfag) i det indre marked

- forbedre europæiske SMV'ers konkurrenceevne og fremme deres europæisering og internationalisering ved at fremme vækst, jobskabelse samt økonomisk og social samhørighed i Fællesskabet;

(16) aktionerne inden for tværnational teknologisk udvikling vil blive koordineret med Fællesskabets FTU-program under iagttagelse af de relevante beslutningsprocedurer, og de skal tage hensyn til opfølgningen af grønbogen om innovation;

(17) ifølge tillægsprotokollerne til de associeringsaftaler, der er indgået med landene i Central- og Østeuropa, deltager disse lande i fællesskabsprogrammerne;

(18) Cypern og Malta bør ligeledes deltage som led i de associeringsaftaler, der er indgået med dem;

(19) andet program udløber den 31. december 1996; for at nå ovennævnte mål er det nødvendigt at vedtage et tredje program for en fireårig periode og stille de ressourcer til rådighed, som er nødvendige for at kunne nå dets mål;

(20) Kommissionen træffer med bistand fra udvalget de foranstaltninger, der er nødvendige for at gennemføre programmet, bortset fra fiskale harmoniseringsforanstaltninger -

TRUFFET FØLGENDE AFGØRELSE:

Artikel 1

Der vedtages med virkning fra 1. januar 1997 et firårigt program for en fællesskabspolitik vedrørende små og mellemstore virksomheder (SMV), herunder håndværksfag og meget små virksomheder.

Artikel 2

Det i artikel 1 omhandlede program, som omfatter de i bilaget anførte foranstaltninger, og som tager sigte på at supplere medlemsstaternes indsats, har følgende mål:

1) forenkle og forbedre de administrative og lovgivningsmæssige betingelser for virksomhederne:

- sikre, at SMV'ernes interesser tilgodeses i de forskellige fællesskabsinitiativer og -politikker

- forenkle og forbedre fællesskabslovgivningen

- øge transparensen og udbredelsen af den bedste praksis for administrativ og lovgivningsmæssig forenkling og forbedring

- forbedre SMV'ers vilkår i forbindelse med grænseoverskridende transaktioner

2) forbedre de finansielle betingelser for virksomhederne:

- forbedre adgangen til finansiering via lån og risikovillig kapital

- fortsætte bestræbelserne på at mindske betalingsforsinkelserne

- lette udviklingen af særlige finansielle instrumenter

- stimulere udviklingen af kapitalmarkeder for vækstorienterede SMV'er

3) hjælpe SMV'er med at europæisere og internationalisere deres strategier, især gennem bedre informations- og samarbejdstjenester:

- fremme SMV'ernes adgang til informationssamfundet

- udvikle Fællesskabets informationstjenester

- forbedre pr-fremstød for SMV-politiske aktioner

- fremme samarbejdet ved hjælp af netværk til søgning efter erhvervspartnere

- fremme direkte kontakter via partnerskabsprogrammer

- udvikle underentreprise-partnerskaber

- forbedre betingelserne for SMV'ers deltagelse i det indre marked

- forbedre adgangen til nye markeder og internationalisering af SMV'er

4) øge SMV'ers konkurrenceevne og forbedre deres adgang til forskning, innovation og uddannelse:

- øge SMV'ers innovative potentiale

- udvikle lederegenskaber

- tilpasse SMV'erne til miljøkravene

5) fremme iværksætterånden og støtte særlige målgrupper:

- virksomhedskultur og iværksætterånd

- håndværksfag, små virksomheder og mikrovirksomheder

- virksomheder inden for handel og distribution

- kvindelige og unge iværksættere; virksomheder drevet af iværksættere fra ugunstigt stillede grupper

6) forbedring af de politiske redskaber for SMV'er.

Artikel 3

1. Med henblik på at nå målene i artikel 1 og 2 gennemfører Kommissionen de foranstaltninger, der er nødvendige, såfremt de ikke kan gennemføres bedre på nationalt plan, idet der tages hensyn til resultaterne af eventuelle særlige evalueringsrapporter.

2. Proceduren i artikel 4 anvendes til vedtagelse af foranstaltninger vedrørende:

- vedtagelse, forsøgsvis iværksættelse eller udvidelse af de nødvendige projekter, der er udarbejdet med henblik på gennemførelsen af denne afgørelse

- fastsættelse af indhold, tidsplan og finansiel støtte vedrørende foranstaltningerne samt indkaldelse af forslag

- regelmæssig evaluering af resultaterne af de enkelte projekter efter de tidsplaner, der er fastsat i de enkelte programmer.

3. Kommissionen kan forelægge det i artikel 4 nævnte udvalg alle andre spørgsmål vedrørende programmet.

4. Kommissionen står for den finansielle gennemførelse og iværksættelsen af programmet. Kommissionen sørger ligeledes for, at aktionerne under dette program gøres til genstand for indgående forhåndsvurdering, kontrol samt efterfølgende evaluering på baggrund af rapporter, som forelægges af modtagerne af finansiel støtte fra Fællesskabet.

5. Der kan tildeles støtte fra Fællesskabet, såfremt det er nødvendigt for gennemførelsen af projektet. Støtten bør ikke overstige det beløb, der er nødvendigt for projektet.

Artikel 4

Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald,

- udsætter Kommissionen gennemførelsen af de foranstaltninger, den har truffet afgørelse om i et tidsrum på tre måneder regnet fra datoen for underretningen,

- kan Rådet med kvalificeret flertal træffe en anden afgørelse inden for det tidsrum, der er nævnt i første led.

Artikel 5

1. Kommissionen forelægger hvert år det i artikel 4 nævnte udvalg en rapport om gennemførelsen af denne afgørelse.

2. Kommissionen forelægger hvert andet år Europa-Parlamentet, Rådet, Det Økonomiske og Sociale Udvalg samt Regionsudvalget en rapport med en vurdering af de fremskridt, der er gjort med hensyn til at tilgodese SMV-dimensionen i alle fællesskabspolitikker og -programmer som følge af dens samordningsindsats.

Artikel 6

Kommissionen forelægger senest ved udgangen af 1999 Europa-Parlamentet, Rådet, Det Økonomiske og Sociale Udvalg samt Regionsudvalget en ekstern evalueringsrapport om anvendelsen af denne afgørelse for at konstatere, om de oprindelige mål er nået, herunder en evaluering af omkostningseffektiviteten og eventuelle forslag, den finder nødvendige på baggrund af den samlede evaluering.

Artikel 7

1. Dette program er åbent for deltagelse af de associerede lande i Central- og Østeuropa i overensstemmelse med bestemmelserne i tillægsprotokollerne til de associeringsaftaler om deltagelse i fællesskabsprogrammer, som er indgået med disse lande.

2. Dette program er åbent for deltagelse af Cypern og Malta på grundlag af yderligere bevillinger efter samme regler som dem, der gælder for de EFTA-lande, der er medlemmer af EØS, i overensstemmelse med procedurer, der skal aftales nærmere med disse lande.

Artikel 8

1. Denne afgørelse træder i kraft den 1. januar 1997 og gælder indtil den 31. december 2000.

2. Det finansielle referencegrundlag til gennemførelse af dette program er for perioden 1. januar 1997 til 31. december 2000 på 127 mio. ECU.

3. De årlige bevillinger godkendes af budgetmyndigheden inden for rammerne af de finansielle overslag.

Udfærdiget i Bruxelles, den 9. december 1996.

På Rådets vegne

B. HOWLIN

Formand

(1) EFT nr. C 156 af 31. 5. 1996, s. 5.

(2) EFT nr. C 320 af 28. 10. 1996, s. 153.

(3) EFT nr. C 295 af 7. 10. 1996, s. 6.

(4) Udtalelse afgivet den 19. september 1996 (endnu ikke offentliggjort i Tidende.)

(5) EFT nr. C 294 af 22. 10. 1994, s. 6.

(6) EFT nr. C 343 af 6. 12. 1994, s. 1.

(7) EFT nr. C 341 af 19. 12. 1995, s. 3.

(8) EFT nr. C 130 af 3. 5. 1996, s. 1.

(9) EFT nr. L 161 af 2. 7. 1993, s. 68.

BILAG

FORANSTALTNINGER, DER HENVISES TIL I ARTIKEL 2

A. FORENKLE OG FORBEDRE DE ADMINISTRATIVE OG LOVGIVNINGSMÆSSIGE BETINGELSER FOR VIRKSOMHEDERNE

A.1. Sikre, at SMV'ernes interesser tilgodeses i de forskellige fællesskabsinitiativer og -politikker

Integrering af SMV-dimensionen i udarbejdelsen af fællesskabspolitikkerne. Fremme af koordineringen af fællesskabsaktioner til fordel for SMV'er, således at SMV'erne fuldt ud kan deltage i alle fællesskabsaktioner og -programmer, herunder strukturfondene og programmer vedrørende FTU, internationalt samarbejde og miljø.

A.2. Forenkle og forbedre fællesskabslovgivningen

Foranstaltninger med henblik på at undgå eller reducere unødvendige administrative byrder og de omkostninger, der er forbundet med overholdelse af fællesskabslovgivning, og som hindrer oprettelse og udvikling af virksomheder, især SMV'er. Disse omfatter anvendelse af en pragmatisk metode ved evalueringen af lovforslag (herunder anvendelse af et erhvervskonsekvensanalysesystem og costbenefitanalyser, hvor dette måtte være hensigtsmæssigt) samt høring af SMV'er om nye lovforslag og opfølgning af, hvorledes Kommissionens retningslinjer for lovgivningspolitikken er blevet gennemført.

A.3. Øge transparensen og udbredelsen af den bedste praksis for administrativ og lovgivningsmæssig forenkling og forbedring

Udbredelse af bedste praksis, navnlig i forbindelse med administrativ forenkling; fremme af aktioner i forbindelse med virksomhedsoverdragelse og klausuler om ejendomsforbehold.

A.4. Forbedre SMV'ers vilkår i forbindelse med grænseoverskridende transaktioner

Fremme udviklingen af alternative metoder til bilæggelse af grænseoverskridende tvister mellem virksomheder. Fremme af hensigtsmæssige retlige rammer for SMV'ers grænseoverskridende transaktioner, navnlig anvendelsen af Den Europæiske Økonomiske Firmagruppe (EØFG) (REGIE-projektet).

B. FORBEDRE DE FINANSIELLE BETINGELSER FOR VIRKSOMHEDERNE

B.1. Forbedre adgangen til finansiering via lån og risikovillig kapital

Fastlæggelse og udbredelse af innovativ praksis med henblik på lettere adgang for SMV'er til lånefinansiering (herunder gensidige låneordninger og bankernes rundbordskonference med SMV'erne).

B.2. Fortsætte bestræbelserne på at mindske betalingsforsinkelser

Fremskynde opfølgningen af henstillingen om betalingsfrister og eventuelt fremsætte yderligere forslag; støtte aktioner, der kan forbedre SMV'ernes muligheder for at foretage finansiel styring.

B.3. Lette udviklingen af særlige finansielle instrumenter

Fastlæggelse og fremme af bedre finansielle instrumenter, der kan være af særlig interesse for SMV'er navnlig factoring og kreditforsikring.

B.4. Stimulere udviklingen af og forbedre rammebetingelserne for kapitalmarkeder for vækstorienterede SMV'er (herunder EASDAQ)

C. HJÆLPE SMV'ER MED AT EUROPÆISERE OG INTERNATIONALISERE DERES STRATEGIER, ISÆR GENNEM BEDRE INFORMATIONS- OG SAMARBEJDSTJENESTER

C.1. Udvikle Fællesskabets informationstjenester

Bedre adgang for virksomhederne til fællesskabsinformation: udvikle netværket af Euro-Info-Centrene som »First Stop Shop«, og, eventuelt efter aftale med de nationale tjenester, dirigere forespørgslerne hen til den mest hensigtsmæssige fællesskabstjeneste; forbedre nettets sammensætning og tjenestens kvalitet ved hjælp af mere målrettede EF-tilskud; udbygge og styrke informationsopgaver på Unionens vigtigste aktionsområder; i højere grad tilpasse Fællesskabets informationstjenester til virksomhedernes krav, specielt ved at udvikle et partnerskab med de eksisterende anerkendte erhvervsorganisationer og medlemsstaternes net for erhvervsstøtte til SMV'er herunder håndværksfagene.

C.2. Forbedre pr-fremstød for SMV-politiske aktioner

Oplysningskampagner i samarbejde med EIC-nettet; tilrettelæggelse af europæiske virksomhedsuger.

C.3. Fremme samarbejdet ved hjælp af netværk til søgning efter erhvervspartnere

Kvalitetsmæssig forbedring og fastlæggelse af en kvalitetsstandard for det fortrolige erhvervspartnersøgningsnetværk (BC-Net) og det ikke-fortrolige partnersøgningsnetværk (BRE) samt søgning efter andre effektive midler til fremme af samarbejdet mellem virksomheder.

C.4. Fremme direkte kontakter via partnerskabsprogrammer

Fortsat udvikling af instrumenter, der muliggør direkte kontakt mellem iværksættere (Europartnerskab- og Interprise-programmerne).

C.5. Udvikle underentreprise-partnerskaber

Fortsætte udviklingen af aktioner til fremme af tværnationale underentreprise-partnerskaber.

C.6. Forbedre betingelserne for SMV'ers deltagelse i det indre marked

Tilskyndelse til at fjerne de sidste handelshindringer. Lette SMV'ers deltagelse i offentlige aftaler.

Fremme at SMV'ernes og håndværksfagenes adgang til informationssamfundet.

C.7. Forbedre adgangen til nye markeder og internationalisering af SMV'er

Undersøge mulighederne for større aktivitet for SMV'er på tværs af grænserne både i det indre marked og på verdensplan.

D. ØGE SMV'ERS KONKURRENCEEVNE OG FORBEDRE DERES ADGANG TIL FORSKNING, INNOVATION OG UDDANNELSE

D.1. Øge SMV'ers innovative potentiale

Identificere den bedste praksis og afprøve konkrete indgangsvinkler ved hjælp af pilotforanstaltninger, bl.a. i forbindelse med udvikling af virksomheder med vækstpotentiale og virksomheder, der er baseret på ny teknologi; fremme SMV'ers anvendelse af informationsteknologi ved udveksling af god praksis og ved at forbedre foranstaltninger til fremme af SMV'ers adgang til eksisterende fællesskabsprogrammer.

D.2. Udvikle lederegenskaber

Støtte til fastlæggelse og afprøvning af positive indfaldsvinkler inden for lederuddannelse ved udveksling af god praksis og ved at forbedre foranstaltninger til fremme af SMV'ers adgang til eksisterende fællesskabsprogrammer.

D.3. Tilpasse SMV'erne til miljøkravene

E. FREMME IVÆRKSÆTTERÅNDEN OG STØTTE SÆRLIGE MÅLGRUPPER

E.1. Virksomhedskultur og iværksætterånd

Fremme udvekslingen af bedste praksis, herunder fremgangsmåder indført af særligt dynamiske iværksættere.

E.2. Håndværksfag, små virksomheder og mikrovirksomheder

- undersøgelse af små virksomheders og håndværksfags institutionelle miljø

- iværksættelse af projekter, der vil gøre det muligt for navnlig disse virksomheder at tilpasse sig strukturelle ændringer, at integreres bedre i det indre marked og udnytte de muligheder, dette marked byder på inden for standardisering, certificering samt miljø- og kvalitetsstyring.

E.3. Virksomheder inden for handel og distribution

Lette tilpasningsprocessen for SMV'er på handelsområdet til det indre marked og strukturelle ændringer, bl.a. ved hjælp af ny teknologi (Handel 2000). Fremme samarbejdet mellem SMV'er. Formidling af resultaterne af pilotprojekterne. Opfølgning af grønbogen om handel og distribution.

E.4. Kvindelige og unge iværksættere; virksomheder drevet af iværksættere fra ugunstigt stillede grupper

Støtte til innovative løsninger efter identifikation af de specifikke problemer, som

- kvindelige iværksættere og unge virksomhedsledere

- virksomheder drevet af iværksættere fra ugunstigt stillede grupper er stillet over for.

F. FORBEDRING AF DE POLITISKE REDSKABER FOR SMV'ER

- Høring af de organisationer, der repræsenterer SMV og håndværksfagene på europæisk plan, ved evalueringen og udarbejdelsen af politikker, der vedrører dem.

- Forbedrede statistikker om SMV'er uden at øge byrden for virksomhederne; det europæiske SMV-observationscenter; undersøgelser, database om SMV-politiske foranstaltninger.

- Vurdering af eksisterende aktioner på grundlag af effektivitetskriterier og udvikling af forslag til nye fællesskabsforanstaltninger på områder med indvirkning på virksomhederne.